CELEX: 62010CA0078
Language: sk
Date: 2011-02-17 00:00:00
Title: Vec C-78/10: Rozsudok Súdneho dvora (štvrtá komora) zo 17. februára 2011 (návrh na začatie prejudiciálneho konania, ktorý podal Cour d’appel de Rouen — Francúzsko) — Marc Berel, a i./Administration des douanes de Rouen, Receveur principal des douanes du Havre, Administration des douanes du Havre (Colný kódex Spoločenstva — Články 213, 233 a 239 — Spoločná a nerozdielna povinnosť viacerých dlžníkov zaplatiť rovnaký colný dlh — Odpustenie dovozného cla — Zánik colného dlhu — Možnosť solidárneho spoludlžníka dovolávať sa odpustenia dlhu priznaného inému spoludlžníkovi — Neexistencia)

2.4.2011   
            
            
               SK
            
            
               Úradný vestník Európskej únie
            
            
               C 103/9
            
         Rozsudok Súdneho dvora (štvrtá komora) zo 17. februára 2011 (návrh na začatie prejudiciálneho konania, ktorý podal Cour d’appel de Rouen — Francúzsko) — Marc Berel, a i./Administration des douanes de Rouen, Receveur principal des douanes du Havre, Administration des douanes du Havre
   (Vec C-78/10) (1)
   
   (Colný kódex Spoločenstva - Články 213, 233 a 239 - Spoločná a nerozdielna povinnosť viacerých dlžníkov zaplatiť rovnaký colný dlh - Odpustenie dovozného cla - Zánik colného dlhu - Možnosť solidárneho spoludlžníka dovolávať sa odpustenia dlhu priznaného inému spoludlžníkovi - Neexistencia)
   2011/C 103/14
   Jazyk konania: francúzština
   
      Vnútroštátny súd, ktorý podal návrh na začatie prejudiciálneho konania
   
   Cour d’appel de Rouen
   
      Účastníci konania pred vnútroštátnym súdom
   
   
      Žalobcovia: Marc Berel, zástupca spoločnosti Port Angot Développement, Emmanuel Hess, súdom stanovený správca konkurznej podstaty spoločnosti Port Angot Développement, Rijn Schelde Mondia France SA, Receveur principal des douanes de Rouen Port, Administration des douanes — Havre Port, Société Port Angot Développement, právny nástupca Manutention de produits Chimiques et miniers Maprochim SAS, Asia Pulp & Paper France EURL
   
      Žalovaní: Administration des douanes de Rouen, Receveur principal des douanes du Havre, Administration des douanes du Havre
   
      Predmet veci
   
   Návrh na začatie prejudiciálneho konania — Cour d’appel de Rouen — Výklad článkov 213, 233 a 239 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, s. 1; Mim. vyd. 02/004, s. 307) — Odpustenie dovozného cla — Možnosť spoludlžníka odvolávať sa na spoločnú a nerozdielnu povahu colných povinností s cieľom získať odpustenie dovozného cla, ktoré bolo predtým priznané inému spoludlžníkovi
   
      Výrok rozsudku
   
   Články 213, 233 a 239 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva, zmeneného a doplneného nariadením Európskeho parlamentu a Rady (ES) č. 82/97 z 19. decembra 1996, majú byť vykladané v tom zmysle, že v kontexte spoločnej a nerozdielnej povinnosti zaplatiť colný dlh v zmysle uvedeného článku 213, tak ako je to v prejednávanej veci, bránia uplatneniu zásady vnútroštátneho práva, z ktorej vyplýva, že na čiastočné odpustenie cla priznané na základe článku 239 colného kódexu v prospech jedného spoludlžníka sa môžu odvolávať aj všetci ostatní spoludlžníci, takže zánik dlhu v zmysle článku 233 prvého odseku písm. b) tohto kódexu sa vzťahuje na dlh ako taký a zbavuje všetkých solidárnych spoludlžníkov povinnosti zaplatiť ho v rozsahu, v akom bolo priznané odpustenie.
   
      (1)  Ú. v. EÚ C 113, 1.5.2010.